หุ้นสหรัฐ-น้ำมันปิดร่วง
ดัชนีดาวโจนส์ตลาดหุ้นนิวยอร์ก-80.41 จุดที่ 15,307.17 จุดวิตกเฟดลดซื้อบอนด์ ขณะที่ น้ำมัน ปิดร่วงแรง1.90 ดอลล์ ที่ 94.28 ดอลล์
23 พ.ค. 2556

ดัชนีดาวโจนส์ตลาดหุ้นนิวยอร์ก-80.41 จุดที่ 15,307.17 จุดวิตกเฟดลดซื้อบอนด์ ขณะที่ น้ำมัน ปิดร่วงแรง1.90 ดอลล์ ที่ 94.28 ดอลล์ 
ดัชนีเฉลี่ยอุตสาหกรรมดาวโจนส์ปิดลบ 80.41 จุด หรือ 0.52% แตะที่ 15,307.17 จุด ดัชนี S&amp;P 500 ปิดลบ 13.81 จุด หรือ 0.83% แตะที่ 1,655.35 จุด และดัชนี Nasdaq ปิดลบ 38.82 จุด หรือ 1.11% แตะที่ 3,463.30 จุด
ช่วงแรก ตลาดหุ้นนิวยอร์กดีดตัวขึ้นขานรับเบอร์นันเก้ซึ่งแถลงต่อคณะกรรมาธิการเศรษฐกิจร่วมของสภาคองเกรสในช่วงค่ำวานนี้ตามเวลาไทยว่า นโยบายการเงินกำลังช่วยให้เศรษฐกิจสหรัฐฟื้นตัวขึ้น และเฟดจำเป็นต้องเห็นสัญญาณเพิ่มมากขึ้นที่บ่งชี้ว่าเศรษฐกิจได้ดีดตัวขึ้นมากกว่านี้ ก่อนที่จะชะลอมาตรการกระตุ้นเศรษฐกิจ
 อย่างไรก็ตาม ตลาดหุ้นนิวยอร์กอ่อนแรงลงในเวลาต่อมา หลังจากรายงานการประชุมของเฟดระบุว่า เจ้าหน้าที่บางคนของเฟดได้แสดงการสนับสนุนให้ลดขนาดโครงการซื้อพันธบัตร ซึ่งเป็นส่วนหนึ่งของมาตรการผ่อนคลายเชิงปริมาณ (QE) ในเดือนมิ.ย.นี้ อย่างไรก็ตาม เจ้าหน้าที่เฟดยังคงมีความคิดเห็นที่แตกต่างกันเกี่ยวกับหลักฐานที่จำเป็นต่อการตัดสินใจที่จะยกเลิกโครงการดังกล่าว
ด้าน สัญญาล่วงหน้าน้ำมันดิบชนิดไลต์สวีตครูดของสหรัฐฯ งวดส่งมอบเดือนมิถุนายน ลดลง 1.90 ดอลลาร์ ปิดที่ 94.28 ดอลลาร์ต่อบาร์เรล ส่วนเบรนท์ทะเลเหนือลอนดอน งวดส่งมอบเดือนเดียวกัน ลดลง 1.31 ดอลลาร์ ปิดที่ 102.60 ดอลลาร์ต่อบาร์เรล
รายงานของกระทรวงพลังงานสหรัฐฯระบุว่าคลังน้ำมันดิบสำรองของประเทศเมื่อสัปดาห์ที่แล้ว แม้จะลดลง 300,000 บาร์เรล แต่ก็น้อยกว่าที่นักวิเคราะห์คาดหมายไว้ถึงเท่าตัว ขณะที่สต๊อกเบนซินก็เพิ่มขึ้นถึง 3 ล้านบาร์เรล สวนทางกลับที่คาดหมายไว้ บ่งชี้ถึงอุปสงค์อันอ่อนแอภายในชาติผู้บริโภคยักษ์ใหญ่ของโลกแห่งนี้
ขณะเดียวกันนักวิเคราะห์มองว่าอีกปัจจัยที่กดดันราคาน้ำมัน คือสารจากเบน เบอร์นันกี ประธานธนาคารกลางสหรัฐฯ(เฟด) ที่แม้จะย้ำกับสภาคองเกรสว่าด้วยสภาวะทางเศรษฐกิจของประเทศในตอนนี้ ยังไม่มีเหตุผลพอที่จะยุติมาตรการกระตุ้นเศรษฐกิจเชิงรุกของธนาคาร แต่ก็แบะท่าไว้ว่าเฟดอาจมีมติยกเลิกโครงการดังกล่าวในที่ประชุมคราวต่อไปๆ หากเห็นว่าเศรษฐกิจดีขึ้นแล้ว